قرا ذاكشي لي مكتوب فالصورة عاد قرا المنشور .
واحد النهار كنت خارج نقضي شي أغراض بالموطور وخليت السيارة حدا المحل ... جا واحد السيد قال ليهم عيطو ليا على ياسين قالت ليه سناء راه خارج قال ليها غير قولي ليه بلا ما يتخبى غير يخرج ها السيارة ديالو فين محطوطة ... !!! كاتحلف ليه بالله ومع ذلك مشا وهو ما راضيش ...

يا حبيبي المسلم ... الى كنتي تؤمن بما في كتاب الله انه الحق وانه الحل وانه الصواب راه ربي قال : " وان قيل لكم ارجعوا فارجعوا هو ازكى لكم " نفترض اسيدي انا كنت الداخل وما مساليش كانقول ليهم الى سول فيا شي حد قولوا ليه يصوني عليا او قولوا ليه مشغول ... فين المشكل ؟؟ راه ربي لي عالم اش من هم عندو ... ممكن نكون عندي اجتماع مع شي زبون او شي موزع او فريق العمل ... ممكن عندي لائحة بعض الاحيان تصل إلى 400 رقم خاصني نتواصل معهم جميعا في يوم واحد ... ممكن اللحظة فاش جيتي انا فالمرحاض او ناعس ... اما قضية ٣٠ ثانية راه كلام باطل واش كاين شي حد تقول ليه السلام عليكم الله يعاونك سير بحالك ؟؟؟ انا ما تخليني خاطري نسلم على شي حد سلام ناقص فيه اني باغي نتهنا منو ... واحد السيد واحد النهار جا عندي قال ليه بغيت نتشاور معك غير جوج دقايق اقسم بالله شدني شي نصف ساعة ... واش نقطع ليه هضرتو ونجري عليه ؟؟؟ هذا باب رزق باب عمل ماشي باب ديال الهضرة والجماعة ... الصواب اتصل بالإنسان او نخلي ليه رسالة وندير معاه وقت ميسر ليا وليه وحينها نمشيو للدار او المقهى او الحديقة ونجمعو لكن نمشي للانسان للعمل ديالو ونهرس ليه التركيز ديالو ونحطم ليه الجهد ديالو راه عيب وماشي من الرقي ... هاذ الكلام صعيب على قلبي نقولو ... وكانحس بيه قاسح ... لكن والله تآديت وتجرحت وتحرجت بما فيه الكفاية ... وخاصني نقول ذاكشي لي كايضرني باش نرتاح ... الى جيتي عندي لمحل التجارة مرحبا بك كنت انا او سناء او جمال او محمد او الحاج الله يسخر قضي الغرض ... تلاقينا تبارك الله ما كتابش ما تلومنيش وتردني شرير ومجرم ... بعض الاحيان كاتوصل تال 10 دالناس كايجيو يسولو فيا - الحمد لله على نعمة هذا الحب - لكن واش الى كاتحبني غادي تبغي ليا الضرر ؟؟؟ لو كل شوية كانخلي العمل ونخرج نجمع ونهضر والله ما نخدم وغادي نضيع الناس لي كانتسناو طلبياتهم وغادي نضيع مالين داري وغادي نضيع عملي ... انا اسف اعتذر بشدة لكن هاذ الخير فوق طاقتي ... خلي الناس لي كايجيو على المساعدات ... واحد تخاصم مع مو جرات عليه من الدار شد 3 طاكسيات ضرب 200 كلم جا عندي للعمل قال ليا ما لقيت فين نمشي دير معايا شي حل ... واحد آخر جا من برشيد للمحل عندي كنت نسافر تسناني ثلاث ايام كايبات حدا الدار حتى جيت قال ليا خدمني معاك ما عندي فين نمشي والسيد مسكين مبلي بالدخان ... قطعت ليه الكار ورجعتو لبرشيد ... وغيرهم كثير ... من واحد الناحية زوين ربي يسخرك لعباده ... لكن صعيب تكون عاجز ومشغول وعليك واجبات ثم تلام وتعاتب وتسمى خايب لأنك مل فرطتيش فراسك من أجلي ... الله يصلح الحال .

اشكر الناس لي كايلتمسو العذر ... الناس لي ترباو على حسن الظن واستيعاب قولة المغاربة الشهيرة " الله يحسن العوان " ♥️